Økonomien strammer til om de nordjyske kommuner, efter at flere år med vækst og fremgang nu er afløst af inflation og usikkerhed. Det rammer også Aalborg Kommune, som fredag fremlagde budgetforslaget til det kommende år. Det er her, politikerne prioriterer, hvad pengene i kommunekassen skal gå til næste år. -	Jeg synes, det ser rigtig skidt ud, og man kan se frem til, at børn og unge får en dårligere service fremadrettet, siger rådmand Per Clausen (EL) til TV2 Nord. Serviceforringelser på vej Både på børne- og ungeområdet og på ældreområdet bliver budgettet strammet til. Alene fordi der kommer flere ældre, skal der spares over otte millioner kroner andre steder. Flere projekter bliver også forsinket eller lukket helt. Det gælder blandt andet Aalborg Havnebad, som lukker og slukker til nytår, hvis budgetforslaget bliver til virkelighed. -	Der kommer til at være en serviceforringelse. Det kan vi ikke løbe fra, siger Morten Thiessen (K), der er rådmand for Børn og Undervisning, hvor der skal tænkes kreativt for at få pengene til at passe. Uenighed om skattestigninger Den stramme økonomi betyder, at debatten om skattestigninger får nyt liv i de kommende budgetforhandlinger. -	Vi har jo sagt, at hvis man skal være ærlig, så bliver vi nødt til at øge skatteindtægterne, fordi ellers kan vi ikke løfte de opgaver, vi har, på et kvalificeret grundlag, siger Per Clausen (EL). Aalborg Kommune er den rigeste kommune i Nordjylland, men har samtidig den laveste skat. Alligevel er borgmester Thomas Kastrup-Larsen (S) afvisende over for enhver skattestigning. -	Jeg synes, det er socialt skævt at sætte skatten op. For det er kun dem, som har de lave indkomster, der vil mærke det i sidste ende, siger han til TV2 Nord.

Referat:
Fredag fremlagde Aalborg Kommune budgetforslaget til det kommende år, og det er blevet taget imod med blandede følelser.